Mikkel Bjørn (DF), 2023-05-30:
Tak for det.
Vi behandler nu igen et lovforslag om tildeling af danske statsborgerskaber til langt over tusind mennesker, en massetildeling til et uansvarlig stort antal mennesker, uden at vi aner det fjerneste om disse menneskers værdier, holdninger, sympatier eller tilknytning til Danmark.
I Dansk Folkeparti er vi dybt bekymrede over den her praksis, hvor tusindvis af anonyme personer bunkes sammen på et samlet lovforslag uden mulighed for grundig, individuel behandling og uden mulighed for en åben lovproces, hvor påståede statsløse og skjulte bipersoner gebyrfrit sniges ind på et lovforslag uden at opfylde kriterierne, og hvor ministeren og en lang række partier lige fra Radikale til Danmarksdemokraterne insisterer på at meddele statsborgerskaber til personer, som synes om islamister og syrienskrigere.
Der kan ovenikøbet være personer, der bor i udlandet, eksempelvis Tyrkiet, som måske aldrig har været i Danmark og aldrig har talt et eneste ord dansk, og det er ganske uklart, hvad de mennesker nogen sinde har haft med Danmark at gøre, f.eks. folk, der åbent har talt for opførelsen af moskéer i Danmark.
Vi aner ikke, om de på nogen måde indgår i det sproglige, kulturelle eller værdimæssige skæbnefællesskab, vi har her i landet.
Der kan være kriminelle udlændinge, der i en alder af 14 år har begået røveri eller drab, som siden frit kan optages på lovforslaget og få statsborgerskab som bipersoner uden Folketingets eller Indfødsretsudvalgets kendskab.
Der kan være udlændinge straffet med bøde for tyveri, hærværk, uorden og narkokørsel, der dette til trods frit optages på lovforslaget.
Der kan være udlændinge med misligholdt gæld til danske skatteborgere, altså danskere, der hver dag går på arbejde for at finansiere den gavebod, der løbende og naivt praktiseres her i Folketingssalen.
Vi glæder os over, at Det Konservative Folkeparti har valgt at imødekomme en lang række af vores bekymringer og derfor stemmer for flere af vores ændringsforslag.
Men lige så meget ærgrer vi os over, at en lang række partier, Moderaterne såvel som Danmarksdemokraterne, tilsyneladende er fuldt tilfredse med at give statsborgerskaber til potentielt kriminelle, islamister og udlændinge, der måske aldrig har sat en fod på dansk jord.
Det er både bekymrende, og det er også forstemmende.
Både Danmarksdemokraterne og Konservative har tidligere tilkendegivet, at de ikke er afvisende over for ændringer i den nuværende indfødsretsaftale, og jeg vil derfor opfordre begge partier til at tage fat i ministeren med et konkret ønske desangående, så vi kan få sikret, at der med sikkerhed ikke er hverken kriminelle, islamister eller mennesker med offentlig gæld, der tildeles dansk statsborgerskab.
For nylig kom det frem, at embedsmænd i ministeriet stik imod en aftale mellem Folketingets partier simpelt hen har fravalgt at lave grundige baggrundstjek af ansøgeres eventuelle kriminelle fortid.
Og nu insisterer man så på, at vi skal lovgive i blinde og dermed tildele statsborgerskaber til mennesker, der potentielt kan have foretaget sig ting, der, blev de offentliggjort, ville afholde en lang række partier her i salen fra at give dem statsborgerskab.
Det er i Danmark Folketinget, der tildeler indfødsret.
Det gør vi ved lov.
Lovgivningen i Danmark er offentlig, og hensynet til grundloven, offentligheden og processen er selvsagt væsentligere end den enkelte ansøgers eller ministerens ret til at holde denne fortid hemmelig for den befolkning, hvis folkevalgte repræsentanter skal tildele denne person indfødsret.
Ansøgere kan søge dispensation, eller i yderste tilfælde kan de afstå fra at ansøge, hvis de personlige forhold, der gør sig gældende for dem, er så fortrolige, at Folketinget ikke kan tage stilling til det.
I Dansk Folkeparti kan vi ikke støtte denne lukkede lovgivningsproces, der i realiteten forhindrer folketingsmedlemmerne i efter hensigten med grundlovens § 44 at afgøre, hvem der skal erhverve dansk statsborgerskab, og derfor stemmer vi selvfølgelig også imod i de sager, hvor vi ikke kan behandle ansøgere individuelt med den omhu, som grundlovsfædrene har pålagt os.
Derfor har vi også stillet en lang række ændringsforslag, så Folketinget får mulighed for individuelt, selvfølgelig, som det var meningen og hensigten, også i det oprindelige og første forslag om tildeling af dansk statsborgerskab, at tage stilling til ministeriets mest åbenlyse tosserier.
Tak for ordet.